2. ปัจจัยความเสี่ยง

แม้ว่าบริษัท ไทยสแตนเลย์การไฟฟ้า จำกัด (มหาชน)
จะไม่มีความเสี่ยงทางด้านการผลิตเพราะได้รับเทคโนโลยีทางการผลิตจากบริษัท
สแตนเลย์อิเลคทริค จำกัด อีกทั้งไม่มีความเสี่ยงจากการขายทั้งนี้เนื่องจากอุปกรณ์ส่องสว่างที่บริษัท
ไทยสแตนเลย์การไฟฟ้า จำกัด (มหาชน) ผลิตได้จะได้รับลิขสิทธิ์ในการผลิตจากบริษัท
สแตนเลย์อิเลคทริค จำกัด ซึ่งมีเทคโนโลยีในการผลิตที่สูงมีคู่แข่งขันน้อยราย
มีคุณภาพและราคาที่ได้ตามความต้องการของผู้ผลิตยานยนต์ในระดับสากล
บริษัทจึงมีความมั่นใจว่าลูกค้าจะต้องซื้อสินค้าจากบริษัท ไทยสแตนเลย์การไฟฟ้า จำกัด (มหาชน)
แน่นอน

อย่างไรก็ตาม นับจากกลางปี 2550 ที่ประเทศสหรัฐอเมริกาประสบปัญหาสินเชื่อ ซับไพรม์
(Subprime Mortgage) จนลุกลามมาสู่ภาวะวิกฤตเศรษฐกิจไปทั่วโลกในปี 2551
และจวบจนปัจจุบันที่ยังไม่มีทีท่าที่จะยุติ อีกทั้งภาวะวิกฤตทางการเมืองในประเทศ
ที่มีการเคลื่อนไหวต่อเนื่องเกือบตลอดทั้งปี ทำให้บริษัทต้องเผชิญกับความเสี่ยงทางเศรษฐกิจ และ
การเงิน ดังนี้

1. ความเสี่ยงจากปัญหาด้านเศรษฐกิจ และการเมืองภายในประเทศ

ผลกระทบจากภาวะวิกฤตเศรษฐกิจจากประเทศสหรัฐอเมริกา
โดยเฉพาะการเสี่ยงต่อการล้มละลายของ 3 ผู้ประกอบการหลักของอุตสาหกรรมยานยนต์ (Big
three – Gerneral Motor , Ford และChrysler )
ส่งผลต่อเนื่องจนถึงผู้ประกอบการของประเทศญี่ปุ่น และประเทศไทย
ที่ถือเป็นฐานการผลิตที่ใหญ่และผลิตเพื่อการส่งออกเป็นหลัก
อีกทั้งภาวะการเมืองภายในประเทศที่มีความขัดแย้งเกือบตลอดทั้งปี
ซึ่งปัจจัยเหล่านี้ได้ส่งผลกระทบโดยตรงต่อความมั่นใจของผู้บริโภค
ส่งผลต่อการจำหน่ายรถยนต์และรถจักรยานยนต์
แต่เนื่องจากอุตสาหกรรมยานยนต์ในประเทศไทยมีการวางรากฐานอย่างดี สามารถเผชิญกับปัญหาได้
นอกจากนี้ทุกภาคส่วนกำลังหาทางแก้ปัญหาสำหรับบริษัทมีการตั้ง สำนักกลยุทธเพิ่มผลประกอบการ
เพื่อศึกษาหาแนวทางในการลดต้นทุนการผลิต
และมีการปรับโครงสร้างการบริหารองค์กรให้มีความชัดเจนและรัดกุมขึ้น
ซึ่งจะช่วยในการรักษากำไรได้ในระดับหนึ่ง

2. ความเสี่ยงทางการเงิน ได้แก่ ความเสี่ยงจากอัตราแลกเปลี่ยนเงินตราต่างประเทศ และ
ความเสี่ยงจากสินเชื่อ

- ความเสี่ยงจากอัตราแลกเปลี่ยนเงินตราต่างประเทศ
เกิดจากการนำเข้าวัตถุดิบจากต่างประเทศและการส่งออกสินค้าเป็นเงินตราต่างประเทศ
โดยปกติรายการดังกล่าวจะมีเงื่อนไขทางการค้าเป็นระยะสั้นประมาณ 1 – 3 เดือน
รายการค้าที่เป็นเงินตราต่างประเทศส่วนใหญ่เป็นสกุลเงินเยนญี่ปุ่น และดอลล่าร์สหรัฐอเมริกา
บริษัทป้องกันความเสี่ยงจากอัตราแลกเปลี่ยนที่จะเกิดขึ้นจากการซื้อและขายโดยการทำสัญญาซื้อขายเงินตราต่างประเทศล่วงหน้า
การตัดสินใจที่จะรับระดับความเสี่ยงขึ้นอยู่กับคณะกรรมการบริหาร
ซึ่งจะกำหนดระดับความเสี่ยงที่สามารถรองรับได้ตามประเภทของรายการและของคู่ค้า
นโยบายปัจจุบันที่กำหนดโดยคณะกรรมการบริหารซึ่งไม่ได้เปลี่ยนแปลงจากปีก่อนเกี่ยวกับการทำสัญญาซื้อขายเงินตราต่างประเทศล่วงหน้าประมาณร้อยละ
50 ของยอดหนี้สินที่เป็นเงินตราต่างประเทศสุทธิ โดยสัญญาดังกล่าวจะทำกับธนาคาร
ซึ่งเป็นธนาคารหลักที่ให้กู้ยืมแก่บริษัทเท่านั้น
และบริษัทไม่มีการทำรายการค้าเครื่องมือทางการเงินที่เป็นการเก็งกำไร

- ความเสี่ยงจากสินเชื่อ บริษัทไม่มีความเสี่ยงจากการกระจุกตัวของสินเชื่อที่มีนัยสำคัญ
บริษัทได้ทำสัญญาเกี่ยวกับตราสารอนุพันธ์และฝากเงินสดไว้กับสถาบันการเงินที่น่าเชื่อถือ เช่น
ธนาคารไทยพาณิชย์ จำกัด (มหาชน)

3. ความเสี่ยงจากแนวโน้มการขึ้นราคาของวัตถุดิบและขาดแคลนผู้ผลิตวัตถุดิบ

จากแนวโน้มการขึ้นราคาของน้ำมันดิบในตลาดโลกอย่างต่อเนื่อง
ได้ส่งผลกระทบมายังราคาของเม็ดพลาสติกซึ่งถือเป็นวัตถุดิบหลักของบริษัท
ทำให้บริษัทมีแนวโน้มที่จะมีต้นทุนการผลิตที่เพิ่มขึ้น
อีกทั้งจากภาวะเศรษฐกิจที่ทำให้ผู้ประกอบการผลิตยานยนต์ลดการสั่งซื้อ
ซึ่งอาจส่งผลให้ผู้จำหน่ายวัตถุดิบไม่สามารถดำเนินธุรกิจต่อไปได้

เพื่อลดความเสี่ยงที่เกิดขึ้น
บริษัทได้ใช้นโยบายในการไม่ผูกขาดกับผู้ผลิตหรือจำหน่ายวัตถุดิบเพียงรายใดรายหนึ่ง
เนื่องจากมีผู้จำหน่ายวัตถุดิบมากรายแต่มีผู้ใช้วัถุดิบในเกรดนี้น้อยราย
ทำให้บริษัทสามารถเลือกสั่งซื้อวัตถุดิบจากผู้ผลิตที่มีความมั่นคง มีความสามารถในการดำเนินธุรกิจ
อีกทั้งบริษัทเองมีสถานะทางการเงินที่มั่นคงซึ่งปัจจัยเหล่านี้สามารถที่จะนำมาใช้เพื่อเป็นการสร้างอำนาจต่อรองกับผู้จำหน่ายวัตถุดิบได้เป็นอย่างดี